KIRJALLINEN KYSYMYS P-2006/00 esittäjä(t): María Sornosa Martínez (PSE) komissiolle. Valencian aluehallitus ja yhteisön rahastojen väärinkäyttö Valencian tietoyhteiskunnan kehittämisessä.



Virallinen lehti nro 089 E , 20/03/2001 s. 0126 - 0127



KIRJALLINEN KYSYMYS P-2006/00 esittäjä(t): María Sornosa Martínez (PSE) komissiolle (16. kesäkuuta 2000) Aihe: Valencian aluehallitus ja yhteisön rahastojen väärinkäyttö Valencian tietoyhteiskunnan kehittämisessä Valencian aluehallitus antoi 21. kesäkuuta 1996 lausunnon, jonka myötä perustettiin Valencian tietoyhteiskunnasta vastaava elin Oficina Valenciana para la Sociedad de la Información (OVSI). Sen tarkoituksena on muun muassa koordinoida ja valvoa Valencian autonomisen alueen tietoyhteiskuntaan siirtymistä koskevan hankkeen toteutumista Brysselissä 28. marraskuuta 1994 allekirjoitetun muistion mukaisesti. OVSI:a on kuitenkin perustamisestaan lähtien pidetty poliittisesti, taloudellisesti ja yhteiskunnallisesti epäluotettavana, koska se ei ole täyttänyt tarkoin tehtäviä, joita varten se alunperin perustettiin. Tämä tilanne on johtanut erään väärinkäytöstä epäillyn neuvonantajan eroamiseen, kauppiaiden yhdistyksen ilmiantoon Infoville-ohjelman uudistamissuunnitelmassa (joka on riippuvainen myös alueen tietoliikenteen yleissuunnitelmasta) esiintyneen vilpillisen kilpailun vuoksi jne. Onko komissio tietoinen näistä tapauksista? Voiko komissio kertoa, mitä yhteisön rahoitusta aluehallitukselle on myönnetty OVSI:n perustamista ja Infoville-ohjelmaa (tai mitä tahansa muuta alueen tietokeskuksen alaista ohjelmaa) varten? Kuinka suuri myönnetty rahamäärä on ollut ja onko tietoyhteiskuntaa koskevista budjettikohdista B5-330 ja B5-331 myönnetty määrärahoja? Aikooko komissio käynnistää tutkimuksen selvittääkseen, käyttääkö aluehallitus näitä yhteisön tukia asianmukaisesti ja niiden Valencian autonomisen alueen tietoyhteiskunnan kehitystavoitteiden mukaisesti, joiden perusteella tuet myönnettiin? Michel Barnier'n komission puolesta antama vastaus (28. heinäkuuta 2000) Komissio ei ollut tietoinen arvoisan parlamentin jäsenen mainitsemista seikoista. Komissio vastaanotti 8. heinäkuuta 1998 OVSI-säätion virallisen hakemuksen 10 000 euron avustuksesta yhteensä 60 000 euron kokonaisbudjettiin. Tavoitteena oli tukea järjestyksessä toisen tietoyhteiskunnan ja televiestinnän aluepoliittista ulottuvuutta käsittelevän kesäkoulun järjestämistä Alicantessa 21.24. syyskuuta 1998. Ehdotetun hankkeen todettiin olevan ISACin työohjelmassa asetettujen tavoitteiden mukainen, ja ISAC/IS2:n tekemän arvion jälkeen budjettikohdasta B5-331 päätettiin myöntää tukea. Maksut suoritettiin voimassa olevien sääntöjen mukaan, ja loppuraportista ja rahoitusselvityksestä kävi selvästi ilmi, että myönnetyt varat todellakin käytettiin hakemuksessa kuvatun tapahtuman järjestämiseen. Euroopan aluekehitysrahastosta tuettuun Valencian alueen kauden 19941999 toimenpideohjelmaan sisältyi tietoyhteiskuntaa tukeva toimenpide. OVSI-säätiö oli yksi toimenpiteen mahdollisista edunsaajista. Mutta koska komissio ei suuria investointeja lukuun ottamatta osallistu rakennerahastosta tuettavien yksittäisten hankkeiden valintaan, sillä ei ole yksityiskohtaista tietoa siitä, miten kyseiselle säätiölle mahdollisesti annetut avustukset on käytetty. Komissio on pyytänyt asiaa koskevia tietoja Espanjan viranomaisilta.